钦定古今图书集成/明伦汇编/家范典/第016卷 > 《伤爱子赋》〈有序〉江淹
## 钦定古今图书集成/明伦汇编/家范典/第016卷 > 《伤爱子赋》〈有序〉江淹

江艽字引卿，仆之第二子也。生而神俊，必为美器，惜哉遘闵！涉岁而卒，悲至踯躅，乃为此文。

“惟秋色之颢颢，心结𦈔兮悲起。曾怜悯之惨凄，痛掌
珠之爱子。形惸惸而外施，心切切而内圮。日月可销
兮悼不灭，金石可铄兮念何已。缅吾祖之赫羲，帝高
阳之元胄。惜衰宗之沦没，恐余人之弗构。觊三灵之
降福，伫弱子之擢秀。酷奈何兮引卿，那逢天兮不祐。
尔诞质于青春，摄提贞乎《孟陬》。谓比方于右列，望齐
英于前修。遰高行之美迹，弘盛业之清猷。白露奄被
此百草，尔同凋于梧楸。忆朱明之在节，顾岐嶷之可
贵。睨𬬻帐而多怡，瞻户牖而有慰。奚在今之寂寞，失
音容之髣髴。姊目中而下泣，兄嗟季而饮泪。感木石
而变哀，激左右而陨欷。夺怀袖之深爱，尔母氏之丽
人。屑丹泣于下壤，傃慇忧于上旻。视往端而擗摽，践
遗绪而苦辛。就深悼而谁弭，归末命兮何陈。我过幸
于时私，爰守官于江浔。悲薄暮而增甚，思𫄸黄而不
禁。月接日而为光，霞合云而成阴。雾笼笼而带树，月
苍苍而架林。嗟奈何兮弱子，我百艰兮是寻。验纎带
之夜缓，察葆鬓之朝侵。惟人生之在世，恒欢寡而戚
饶。虽十纪之空名，岂”百龄之能要。迅朱光之映夜，湛
白露之凝朝。指兹譬而取免，排此理以自销。然则生
之乐兮亲与爱，内与外兮长与稚。伤弱子之冥冥，独
幽泉兮而永閟。余无愆于苍祗，亦何怨于厚地。信释
氏之灵果，归三世之远致。愿同升于净刹，与尘习兮
永弃。